SKRIFTLIG FORESPØRGSEL P-3336/02

af Arlindo Cunha (PPE-DE) til Kommissionen

(19. november 2002)

Om: Oprindelsesbetegnelse for Queijo Manchego

På et møde for nylig i Strasbourg i den Europæiske Klub for Geografiske Oprindelsesbetegnelser blev der rejst to principielle problemer vedrørende oprindelsesbetegnelsen Queijo Manchego fra Spanien. Dels at der på markedet i EU findes adskillige efterligninger, især en belgisk ost, der benytter samme benævnelse. Dels at det er umuligt at få registreret oprindelsesbetegnelsen i USA på grund af modstand fra en virksomhed i Californien kaldet Cacique, som markedsfører sine oste under denne betegnelse.

I den forbindelse vil jeg spørge Kommissionen:

- Om den har kendskab til efterligningerne af Queijo Manchego på EU-markedet, og hvilke skridt den har taget for at gennemtvinge, at de europæiske standarder på området efterleves?

- Om den allerede har taget eller overvejer at tage initiativ over for USA med henblik på at gøre det muligt at registrere oprindelsesbetegnelsen Queijo Manchego dér i landet?

- Om der vil være taget højde for denne type problemer der berører adskillige europæiske produkter i den holdning, Kommissionen om kort tid vil gøre gældende i forbindelse med WTO-forhandlingerne?

Svar afgivet på Kommissionens vegne af Franz Fischler

(20. december 2002)

Kommissionen råder ikke over oplysninger om de nævnte forhold, dvs. de forskellige efterligninger på EF-markedet og specielt på det belgiske marked af osten Queso Manchego med beskyttet oprindelsesbetegnelse (BOB).

Betegnelsen Queso Manchego BOB, der er registreret på EF-plan siden 1996(1), nyder på EF-markedet godt af den beskyttelse, der er fastsat i artikel 13 i forordning (EØF) nr. 2081/92(2). Ifølge artikel 10 i denne forordning sikrer de kontrolinstanser, som medlemsstaterne har oprettet med henblik på førnævnte forordnings anvendelse, at landbrugsprodukter og levnedsmidler, der er forsynet med en beskyttet betegnelse, opfylder kravene i varespecifikationen. Derfor skal ethvert produkt med betegnelsen Queso Manchego BOB på EF-markedet nødvendigvis opfylde kravene i den varespecifikation, der er registreret for dette produkt, og derfor kan kun de produkter, der opfylder disse betingelser, bære den pågældende betegnelse.

Kommissionen har generelt kendskab til efterligninger og uretmæssig brug på verdensmarkedet af betegnelsen Queso Manchego samt andre oprindelsesbetegnelser eller geografiske betegnelser, der er beskyttet på EF-plan.

Dette er grunden til, at Kommissionen under de forhandlinger, den fører inden for rammerne af Verdenshandelsorganisationen (WTO), har gjort en stor indsats for at undgå denne type af problemer på internationalt plan. Allerførst ved forhandlingerne i Rådet om de handelsrelaterede aspekter af den intellektuelle ejendomsret (TRIPS) vedrørende det forslag, den har fremlagt sammen med 20 andre WTO-medlemmer, med henblik på at udvide beskyttelsen til at omfatte andre produkter end vin og spiritus, og dernæst gennem sine bestræbelser på at indføje beskyttelsen af de geografiske betegnelser i WTO's landbrugsaftale og mere konkret i de forhandlinger om markedsadgang, som føres om agendaen efter Doha.

Hvad angår den konkrete sag, som det ærede medlem omtaler, vedrørende problemer med registreringen af oprindelsesbetegnelsen Queso Manchego i Amerikas Forenede Stater, har Kommissionen ikke noget detaljeret kendskab til disse forhold og kan derfor ikke udtale sig herom.

(1) EFT L 148 af 21.6.1996.

(2) Rådets forordning (EØF) nr. 2081/92 af 14. juli 1992 om specificitetsattestering af landbrugsprodukter og levnedsmidler, EFT L 208 af 24.7.1992.